En ny opgørelse fra Miljøstyrelsen viser at Thisted kommune er langt bagud når det gælder om at sagsbehandle landmændenes husdyrgodkendelser, skriver tvmidtvest.dk. Mens de fleste af landets øvrige kommuner har nedbragt tiden for sagsbehandlingerne til gennemsnitligt et halvt år er det gået den modsatte vej i Thisted. Her er sagsbehandlingstiden steget til lidt over to år. - I forhold til de udfordringer, landbruget i øvrigt står overfor lige nu, så har vi et stort behov for at få moderniseret, for at optimere bedrifterne. Og så trækker en lang sagsbehandling virkelig tænder ud, siger formand for Landbo Thy, Morten Yde, til TV MIDTVEST. Kaj Kirk (DF), formand for Thisted Kommunes klima-, miljø- og teknikudvalg, beklager dybt Thisted Kommunes langsommelige sagsbehandling. - Jeg er uhyggeligt træt af de tal her. Det er ikke godt nok, siger han. Thisted Kommune er allerede i gang med at planlægge, hvordan kommunen kan nedbringe sagsbehandlingstiden.

Opsummering:
Mens det i de fleste kommuner tager ca. seks måneder, tager sagsbehandlingen af husdyrgodkendelser i gennemsnit over to år i Thisted Kommune.